钦定古今图书集成/理学汇编/学行典/第055卷 > 杨龟山集 > 《京师所闻》
## 钦定古今图书集成/理学汇编/学行典/第055卷 > 杨龟山集 > 《京师所闻》

李似祖，曹令德问：“何以知仁？”曰：“孟子以恻隐之心为
仁之端。平居但以此体究，久久自见。”因问似祖令德：
“寻常如何说隐？”似祖云：“‘如有隐忧，勤恤民隐’，皆疾痛
之谓也。”曰：“孺子将入于井，而人见之者，必有恻隐之
心。疾痛非在己也，而为之疾痛，何也？”似祖曰：“出于自
然，不可已也。”曰：“安得自然如此？若体究此理，知其所”
从来，则仁之道不远矣。二人退，余从容问曰：“万物与
我为一，其仁之体乎？”曰：“然。”　问：“《论语》言仁处，何语最
为亲切？”曰：“‘皆仁之方也。若正所谓仁，则未之尝言也。
故曰：‘子罕言利与命与仁’，要道得亲切。唯孟子言仁，
人心也’，最为亲切。”